Predkladacia správa

Materiál „Správa o implementácii a čerpaní predvstupových nástrojov, štrukturálnych fondov a Kohézneho fondu programového obdobia 2004 - 2006 a iných finančných nástrojov             k 30. 6. 2009“ sa dotýka programového obdobia 2004 - 2006 a je predkladaný podpredsedom vlády SR pre vedomostnú spoločnosť, európske záležitosti, ľudské práva a menšiny, ministrom financií a ministrom výstavby a regionálneho rozvoja. Materiál bol vypracovaný  na základe uznesenia vlády SR číslo 925/2004 bod B.4.
Prvá časť popisuje stav implementácie Prechodného fondu, stav v implementácii Nórskeho finančného mechanizmu, finančného mechanizmu EHP a Švajčiarskeho finančného mechanizmu v Slovenskej republike.
Druhá časť materiálu je venovaná koordinácii finančného riadenia a tiež riadenia zo strany RO CSF, stavu čerpania prostriedkov zo štrukturálnych fondov a Kohézneho fondu programového obdobia 2004 – 2006 k 30. 6. 2009. 
Osobitne sa správa venuje stavu overovania výdavkov a systémov riadenia a kontroly                k 30. 6. 2009, nezrovnalostiam a overovaniu účinnosti systémov riadenia a kontroly                a overovaním deklarovaných výdavkov. 
Samostatne je popísaná činnosť Najvyššieho kontrolného úradu Slovenskej republiky, ktorá obsahuje súhrnné zhodnotenie kontrolných akcií NKÚ SR vykonaných v prvom polroku 2009 s uvedenými príkladmi zistených nedostatkov.
Materiál informuje o kontrolách vykonaných sekciou kontroly a boja proti korupcii Úradu vlády SR a tiež o auditoch vykonaných zo strany Európskej komisie a Európskeho dvora audítorov.
Záverečná časť predkladaného materiálu hodnotí stav implementácie opatrení so zameraním na pomoc rómskym marginalizovaným skupinám k 30. 6. 2009.
Na vypracovaní materiálu sa podieľali Úrad vlády SR, Ministerstvo financií SR, Ministerstvo výstavby a regionálneho rozvoja SR v spolupráci s ministerstvami zapojenými do systému implementácie štrukturálnych fondov a Kohézneho fondu a Najvyšší kontrolný úrad SR.
Materiál prešiel medzirezortným pripomienkovým konaním, pripomienky boli vyhodnotené           a zapracované do materiálu. Materiál sa predkladá na rokovanie vlády SR bez rozporov. 
Predkladaný materiál nemá finančný, ekonomický, environmentálny vplyv, vplyv na zamestnanosť ani podnikateľské prostredie.